Jann Sjursen (KRF), 2000-11-23:
Kristeligt Folkeparti er enig med forespørgerne i, at der skal sættes aktivt ind over for at stoppe asylansøgeres kriminalitet. Det skal der for det første, fordi kriminalitet, uanset hvem der begår den, er uacceptabel, og derfor gælder det selvfølgelig også om i forhold til kriminelle asylansøgere at stoppe disse i deres færden.
For det andet, og det er i forhold til selve spørgsmålet omkring asylansøgere meget vigtigt, er det stærkt belastende for de mange asylansøgere, der kommer til Danmark med et egentligt beskyttelsesbehov, at plattenslagere, som kun har kriminalitet for øje, også kommer hertil og udnytter det danske system, også selv om det i forhold det samlede antal asylansøgere kun er få, der begår kriminalitet.
Regeringen har, som ministeren også har redegjort for det her i dag, truffet en række foranstaltninger på baggrund
af sommerens debat om de kriminelle asylansøgere - foranstaltninger, som skal være med til at nedsætte sagsbehandlingstiden ikke mindst for kriminelle asylansøgere og også samle kriminelle asylansøgere, specielt asylansøgere fra SNG-landene, på Center Sandholm.
Det er rigtige initiativer, og jeg mener sådan set, at det bedste svar på netop spørgsmålet om, hvad vi gør ved de kriminelle asylansøgere, er at få så hurtig en sagsbehandling som overhovedet muligt.
, at selv om vi fra Kristeligt Folkepartis side bifalder de initiativer, der er taget fra regeringens side på det område her, så synes jeg, at det er vigtigt at få yderligere belyst, om man ikke også ved at afsætte flere ressourcer til specielt sagsbehandling både for kriminelle asylansøgere og for asylansøgere i al almindelighed kunne gøre det langt bedre.
Her har vi kimen til mange problemer på centrene rundtomkring og jo altså også især problemer i forhold til de desværre kriminelle asylansøgere, der også kommer hertil uden det formål at søge beskyttelse på grund af forfølgelse.
Derfor vil jeg godt sige, at vi håber, som vi fornemmede på ministeren i den indledende tale, at der stadig væk er flere ting under overvejelse, og at ministeren kommer frem
til yderligere at konkretisere en indsats, der kan være med til at nedbringe antallet af kriminelle asylansøgere
, og så vil vi fra Kristeligt Folkeparti meget gerne være med til at iværksætte disse yderligere initiativer.
Med hensyn til det forslag til vedtagelse, som forespørgerne, Det Konservative Folkeparti og Venstre, har fremsat,
er det klart i forhold til det, jeg allerede har sagt, at vi da meget gerne ser, at man yderligere nedsætter sagsbehandlingstiden for kriminelle asylansøgere.
Så kan man altid diskutere, hvad der ligger i en lynsagsbehandling, som fremgår af forslaget til vedtagelse.
Det er jo ikke specielt præcist, og jeg vil også sige, at det jo altså ikke er sådan, at man fra den ene time til den anden kan ekspedere selv kriminelle asylansøgere ud af landet, jf. vores egne regler og i øvrigt vores eget ønske om retssikkerhed selv for kriminelle og også kriminelle asylansøgere.
Men o.k., vi ønsker, at det skal gå så ekspedit som overhovedet muligt, sådan at hvis man ikke har asylbehov i Danmark, når man er kriminel asylansøger, så kommer man også med ekspresfart ud af landet, så hurtigt som det altså kan lade sig gøre.
Så er der spørgsmålet om åbenbart grundløs-proceduren og det punkt i Det Konservative Folkepartis og Venstres forslag, der går ud på at udelukke Dansk Flygtningehjælp fra sagsbehandlingen.
Der er vi fra Kristeligt Folkepartis side helt uenige, og alene på den baggrund kan jeg sige, at det forslag, som Venstre og De Konservative har fremsat her i dag, ikke kan få Kristeligt Folkepartis støtte.